LIPTOV. Cesta I/18 je najdlhšou štátnou cestou prvej triedy na Liptove. Vo viacerých úsekoch je v katastrofálnom stave. Tvorí pritom hlavnú os všetkých liptovských miest a kritika obyvateľov dopadá na primátorov a starostov.
Diera strieda jamu
V Liptovskom Hrádku je cesta v otrasnom stave, diera strieda záplatu. V Liptovskom Mikuláši sú na hlavnej ceste vyjazdené také hlboké koľaje, že vytlačený asfalt pripomína skôr druhý obrubník.
Mestá s cestou prvej triedy veľa nenarobia, je majetkom štátu. Jedinou možnosťou je tlačiť na štátnu Slovenskú správu ciest, aby úsek opravila. Správca nemá dostatok financií na to, aby cesty kompletne opravil, musí to robiť postupne.
Tri úseky
Riaditeľka Slovenskej správy ciest spolu s ministrom dopravy nedávno predstavili plán obnovy ciest prvej triedy. Ujde sa aj Liptovu, zatiaľ len v troch kratších úsekoch. Štátni cestári avizovali, že opravia úsek cesty I/72, ktorá prechádza cez Čertovicu, Boce a Malužinú. Oprava sa týka úseku od spojky Malužiná po most ponad Váh.
Frekventovaná cesta číslo 1/18 sa dočká opravy v dvoch častiach, v Liptovskom Hrádku a Liptovskom Mikuláši.
V prípade Liptovského Hrádku je úsek síce krátky, ale mimoriadne potrebný. Štátna cesta číslo 18 je v najhoršom stave práve v meste, prechádza jeho centrom.
Chcú zmeniť vstup do mesta
Branislav Tréger vysvetlil, že pôjde o úsek v dĺžke 1,6 kilometra od Borovej Sihote po most ponad železnicu. Na katastrofálny stav cesty, kde na jednom metri štvorcovom narátame štyri jamy, upozorňovalo mesto dlhodobo.